               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.9.2017
            COM(2017) 544 final
            2017/0234(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στην εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες («εκτελεστική επιτροπή») όσον αφορά την προβλεπόμενη έγκριση συμπεράσματος σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες.

               2.Πλαίσιο της πρότασης

               2.1.Το ψήφισμα του Οικονομικού και Κοινωνικού Συμβουλίου των Ηνωμένων Εθνών, της 30ής Απριλίου 1958, σχετικά με τη σύσταση της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες

               Η εκτελεστική επιτροπή συστάθηκε με το ψήφισμα του Οικονομικού και Κοινωνικού Συμβουλίου των Ηνωμένων Εθνών, της 30ής Απριλίου 1958, σχετικά με τη σύσταση της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες (E/RES/672 (XXV)). Σύμφωνα με το εν λόγω ψήφισμα, η εκτελεστική επιτροπή δρα ως συμβουλευτικό όργανο όσον αφορά κανόνες και πολιτικές σχετικά με τη διεθνή προστασία των προσφύγων.

               2.2.Η εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες

               Η εκτελεστική επιτροπή απαρτίζεται από μέλη και παρατηρητές. Μέλη της επιτροπής μπορούν να είναι μόνο κράτη. Το καθεστώς του παρατηρητή χορηγείται τόσο σε κράτη όσο και σε άλλες οντότητες. Επί του παρόντος, η εκτελεστική επιτροπή αριθμεί 101 κράτη μέλη, μεταξύ των οποίων 27 κράτη μέλη της ΕΕ, 16 κράτη-παρατηρητές, συμπεριλαμβανομένου ενός κράτους μέλους της ΕΕ, και 39 μη κρατικούς παρατηρητές, στους οποίους συμπεριλαμβάνεται η Ευρωπαϊκή Ένωση.

               Οι παρατηρητές, σε αντίθεση με τα μέλη, δεν έχουν δικαίωμα ψήφου, αλλά έχουν το δικαίωμα να λαμβάνουν τον λόγο στις δημόσιες συνεδριάσεις της εκτελεστικής επιτροπής. Όσον αφορά τους διακυβερνητικούς οργανισμούς με καθεστώς παρατηρητή στην εκτελεστική επιτροπή, το άρθρο 38 δεύτερο εδάφιο του εσωτερικού κανονισμού της εκτελεστικής επιτροπής, όπως τροποποιήθηκε τελευταία τον Οκτώβριο του 2016, ορίζει τα εξής: «Κατόπιν σύστασης της μόνιμης επιτροπής, η επιτροπή δύναται να αποφασίσει σε ετήσια βάση να καλέσει διακυβερνητικούς οργανισμούς με καθεστώς παρατηρητή στην επιτροπή να συμμετάσχουν στις ιδιωτικές συνεδριάσεις σχετικά με θέματα ασύλου και προσφύγων που υπάγονται στην αρμοδιότητά τους.» Βάσει της ανωτέρω διάταξης, στις 5 Μαΐου 2017 η εκτελεστική επιτροπή κάλεσε την Ευρωπαϊκή Ένωση να συμμετάσχει στις ιδιωτικές συνεδριάσεις της σχετικά με θέματα ασύλου και προσφύγων που υπάγονται στις αρμοδιότητες της Ένωσης.

               Η εκτελεστική επιτροπή εγκρίνει τακτικά θεματικά συμπεράσματα σχετικά με την προστασία των προσφύγων. Τα θεματικά συμπεράσματα σχετικά με την προστασία των προσφύγων εγκρίνονται με συναίνεση μεταξύ των μελών της εκτελεστικής επιτροπής. Καταρτίζονται σε μια σειρά ιδιωτικών συνεδριάσεων από μέλη της εκτελεστικής επιτροπής και από διακυβερνητικούς οργανισμούς, οι οποίοι, υπό την ιδιότητά τους ως παρατηρητές, έχουν κληθεί να συμμετάσχουν στις εν λόγω ιδιωτικές συνεδριάσεις, σε συνεργασία με εμπειρογνώμονες της Ύπατης Αρμοστείας των Ηνωμένων Εθνών για τους Πρόσφυγες (UNHCR).

               2.3.Η προβλεπόμενη πράξη της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες

               Κατά τη διάρκεια της 68ης συνόδου της, στις 2-6 Οκτωβρίου 2017, η εκτελεστική επιτροπή πρόκειται να εγκρίνει συμπέρασμα σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες («το προβλεπόμενο συμπέρασμα»).

               Με βάση την πρόσκληση της εκτελεστικής επιτροπής δυνάμει του άρθρου 38 δεύτερο εδάφιο του εσωτερικού κανονισμού της, η Ευρωπαϊκή Ένωση συμμετείχε στην κατάρτιση του προβλεπόμενου συμπεράσματος. Τα κράτη μέλη της ΕΕ, τα οποία είναι επίσης μέλη της εκτελεστικής επιτροπής, συμμετέχουν στην έγκριση του προβλεπόμενου συμπεράσματος.

               Σκοπός του σχεδίου του προβλεπόμενου συμπεράσματος, το οποίο προέκυψε από τις ιδιωτικές συνεδριάσεις που έλαβαν χώρα στις 30 Μαΐου, στις 8 Ιουνίου, στις 12 Ιουνίου, στις 16 Ιουνίου, στις 11 και στις 12 Σεπτεμβρίου, είναι ουσιαστικά να απευθύνει έκκληση σε όλα τα συμβαλλόμενα κράτη της σύμβασης του 1951 σχετικά με το καθεστώς των προσφύγων («σύμβαση του 1951») και της σύμβασης του 1954 σχετικά με το καθεστώς των ανιθαγενών («σύμβαση του 1954») να υιοθετήσουν μηχανικώς αναγνώσιμα ταξιδιωτικά έγγραφα δυνάμει των συμβάσεων σύμφωνα με το πρότυπο 3.12 και το έγγραφο αριθ. 9303 της Διεθνούς Οργάνωσης Πολιτικής Αεροπορίας («ΔΟΠΑ»), εάν δεν το έχουν ήδη πράξει, και να απευθύνει έκκληση σε όλα τα κράτη που δεν είναι συμβαλλόμενα μέρη αυτών των συμβάσεων και εκδίδουν ήδη μηχανικώς αναγνώσιμα ταξιδιωτικά έγγραφα για πρόσφυγες και απάτριδες να ανταλλάσσουν ορθές πρακτικές με άλλα ενδιαφερόμενα κράτη που δεν είναι συμβαλλόμενα μέρη των εν λόγω συμβάσεων, με στόχο να τα ενθαρρύνουν να υιοθετήσουν τέτοιου είδους ταξιδιωτικά έγγραφα, εάν δεν το έχουν ήδη πράξει. Το προβλεπόμενο συμπέρασμα περιλαμβάνει, επίσης, τη δέσμευση της εκτελεστικής επιτροπής να διευκολύνει τη μετάβαση στα μηχανικώς αναγνώσιμα ταξιδιωτικά έγγραφα για πρόσφυγες και απάτριδες και τη συνέχιση της χορήγησής τους, μέσω της κινητοποίησης χρηματοδοτικών πόρων και της παροχής υποστήριξης για την ανάπτυξη ικανοτήτων και τεχνικής υποστήριξης, κατά περίπτωση, σε συνεργασία με τη ΔΟΠΑ και την UNHCR.

               Στο προβλεπόμενο συμπέρασμα επισημαίνεται ότι τα διεθνή πρότυπα και οι προδιαγραφές για τα ταξιδιωτικά έγγραφα έχουν υποστεί σημαντικές μεταβολές από την περίοδο που συντάχθηκαν οι συμβάσεις του 1951 και του 1954, και ότι η ουσιαστική πραγμάτωση των δικαιωμάτων των προσφύγων και των απάτριδων που κατοικούν νομίμως στο έδαφος συμβαλλόμενου κράτους να διαθέτουν ταξιδιωτικό έγγραφο, το οποίο τους επιτρέπει να ταξιδεύουν εκτός του εδάφους αυτού, όπως ορίζεται στα άρθρα 28 των συμβάσεων αυτών, καθώς και στα παραρτήματά τους, μπορεί να επιτευχθεί αποτελεσματικότερα, εάν οι απάτριδες και οι πρόσφυγες έχουν πρόσβαση σε ταξιδιωτικά έγγραφα σύμφωνα με τα πρότυπα της ΔΟΠΑ, ειδικότερα όσον αφορά την αναγνωσιμότητά τους από μηχανήματα.

               Το προβλεπόμενο συμπέρασμα αναφέρεται επίσης στις πολυμερείς συζητήσεις που τελούν υπό εξέλιξη σχετικά με τους πρόσφυγες, για παράδειγμα σχετικά με το παγκόσμιο σύμφωνο για τους πρόσφυγες.

               3.Θέση που πρέπει να ληφθεί εξ ονόματος της Ένωσης

               Η Ένωση θα πρέπει να υποστηρίξει την έγκριση του συμπεράσματος της εκτελεστικής επιτροπής σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες.

               Είναι επιθυμητό τα ταξιδιωτικά έγγραφα που χορηγούνται από τα κράτη στους πρόσφυγες και τους απάτριδες που κατοικούν νομίμως στο έδαφός τους να συμμορφώνονται με τα χαρακτηριστικά ασφαλείας που ορίζονται στα διεθνή πρότυπα, δηλαδή στο πρότυπο 3.12 και στο έγγραφο αριθ. 9303 της ΔΟΠΑ σχετικά με τα μηχανικώς αναγνώσιμα ταξιδιωτικά έγγραφα. Η συμμόρφωση των ταξιδιωτικών εγγράφων με τα ανωτέρω πρότυπα τα καθιστά ασφαλέστερα, καθώς ενισχύει την προστασία τους από την πλαστογράφηση και τη δόλια χρήση.

               Ο κανονισμός αριθ. 2252/2004 του Συμβουλίου, της 13ης Δεκεμβρίου 2004, σχετικά με την καθιέρωση προτύπων για τα χαρακτηριστικά ασφαλείας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών
                  1
               , ο οποίος ορίζει το ελάχιστο επίπεδο ασφαλείας που απαιτείται να παρέχουν τα διαβατήρια και ταξιδιωτικά έγγραφα των κρατών μελών, απαιτεί ήδη από τα κράτη μέλη να συμμορφώνονται με το έγγραφο αριθ. 9303 της ΔΟΠΑ, ιδίως όσον αφορά τις τεχνικές έκδοσης και την αναγνώσιμη από μηχάνημα σελίδα με τα στοιχεία κατόχου. Ο κανονισμός εφαρμόζεται σε όλα τα ταξιδιωτικά έγγραφα που εκδίδουν τα κράτη μέλη, συμπεριλαμβανομένων των εγγράφων που χορηγούνται σε απάτριδες, καθώς και όσων χορηγούνται στους δικαιούχους του καθεστώτος πρόσφυγα και στους δικαιούχους του καθεστώτος επικουρικής προστασίας σύμφωνα με το άρθρο 25 της οδηγίας 2011/95/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011
                  2
                («οδηγία για τις ελάχιστες απαιτήσεις»), εφόσον έχουν διάρκεια ισχύος άνω των 12 μηνών. Ο κανονισμός (ΕΚ) αριθ. 2252/2004 συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχουν το Ηνωμένο Βασίλειο και η Ιρλανδία.

               Ο προτεινόμενος νέος κανονισμός του Ευρωπαϊκού Κοινοβουλίου και του Συμβουλίου, της 13ης Ιουλίου 2016, ο οποίος πρόκειται να αντικαταστήσει την οδηγία για τις ελάχιστες απαιτήσεις («ο προτεινόμενος κανονισμός για τις ελάχιστες απαιτήσεις»)
                  3
                ορίζει ότι τα κράτη μέλη πρέπει να συμμορφώνονται με τα ελάχιστα χαρακτηριστικά ασφάλειας και βιομετρικών στοιχείων που παρατίθενται στον κανονισμό (ΕΚ) αριθ. 2252/2004 ή με χαρακτηριστικά ισοδύναμα με αυτά, όταν χορηγούν στους δικαιούχους καθεστώτος πρόσφυγα και στους δικαιούχους καθεστώτος επικουρικής προστασίας ταξιδιωτικά έγγραφα, τα οποία ισχύουν για τουλάχιστον ένα έτος, σύμφωνα με τον προτεινόμενο κανονισμό για τις ελάχιστες απαιτήσεις. Το πρωτόκολλο αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, εφαρμόζεται όσον αφορά τη συμμετοχή του Ηνωμένου Βασιλείου και της Ιρλανδίας στην έκδοση και εφαρμογή του προτεινόμενου κανονισμού.

               Σύμφωνα με το πνεύμα του άρθρου 3 παράγραφος 5 της ΣΕΕ, η Ένωση προωθεί επίσης τα εν λόγω πρότυπα στις σχέσεις της με τον υπόλοιπο κόσμο. Όσον αφορά τα κράτη που είναι συμβαλλόμενα μέρη των συμβάσεων του 1951 και του 1954, το συμπέρασμα συμβάλλει στην ουσιαστική πραγμάτωση των δικαιωμάτων των προσφύγων και των απάτριδων που κατοικούν νομίμως στο έδαφος συμβαλλόμενου κράτους να διαθέτουν ταξιδιωτικό έγγραφο, το οποίο τους επιτρέπει να ταξιδεύουν εκτός του εδάφους αυτού, όπως ορίζεται στα άρθρα 28 των συμβάσεων αυτών, καθώς και στα παραρτήματά τους.

               Σε κάθε περίπτωση, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην εκτελεστική επιτροπή, διότι το προβλεπόμενο συμπέρασμα σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες ενδέχεται να επηρεάσει τους κοινούς κανόνες που περιέχονται στον κανονισμό αριθ. 2252/2004 του Συμβουλίου, στην οδηγία 2011/95/ΕΚ του Ευρωπαϊκού Κοινοβουλίου και του Συμβουλίου και στον προτεινόμενο κανονισμό του Ευρωπαϊκού Κοινοβουλίου και του Συμβουλίου που πρόκειται να αντικαταστήσει την οδηγία 2011/95/ΕΚ.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  4
               .

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης μέσα που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .

               4.1.2.Εφαρμογή στην προκειμένη περίπτωση

               Η εκτελεστική επιτροπή είναι όργανο που συστάθηκε από συμφωνία, ήτοι από το ψήφισμα του Οικονομικού και Κοινωνικού Συμβουλίου των Ηνωμένων Εθνών, της 30ής Απριλίου 1958, σχετικά με τη σύσταση της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες.

               Το συμπέρασμα το οποίο καλείται να εγκρίνει η εκτελεστική επιτροπή συνιστά πράξη που παράγει έννομα αποτελέσματα. Μολονότι τα συμπεράσματα της εκτελεστικής επιτροπής δεν είναι νομικά δεσμευτικά, συμβάλλουν στην ερμηνεία και την περαιτέρω ανάπτυξη διεθνών προτύπων για την προστασία των προσφύγων. Διαδραματίζουν σημαντικό ρόλο στον καθορισμό του τρόπου με τον οποίο ερμηνεύονται και εφαρμόζονται η σύμβαση του 1951 και το πρωτόκολλο της 31ης Ιανουαρίου 1967 περί του καθεστώτος των προσφύγων («πρωτόκολλο του 1967»). Η Ύπατη Αρμοστεία των Ηνωμένων Εθνών για τους Πρόσφυγες (UNHCR) χρησιμοποιεί τα συμπεράσματα της εκτελεστικής επιτροπής για την άσκηση του καθήκοντός της να επιτηρεί την εφαρμογή των διατάξεων της σύμβασης του 1951 και του πρωτοκόλλου του 1967, το οποίο διευκολύνεται από τα συμβαλλόμενα κράτη σύμφωνα με το άρθρο 35 της σύμβασης του 1951. Τα συμπεράσματα της εκτελεστικής επιτροπής συμβάλλουν στην περαιτέρω ανάπτυξη του καθεστώτος διεθνούς προστασίας των προσφύγων κατά τρόπο που συμπληρώνει και ενισχύει τη σύμβαση του 1951 και το πρωτόκολλό της του 1967, για την οποία έχουν δεσμευτεί τα συμβαλλόμενα κράτη
                  6
                και έχει εκφράσει την ικανοποίησή της η Γενική Συνέλευση των Ηνωμένων Εθνών
                  7
               . Αποδεικνύουν την ύπαρξη ενός ήδη καθιερωμένου κανόνα εθιμικού διεθνούς δικαίου ή οδηγούν στη δημιουργία νομοθεσίας. Μερικές φορές λαμβάνονται υπόψη σε μεγάλο βαθμό από τα εθνικά και διεθνή δικαστήρια, μεταξύ άλλων και από το Ευρωπαϊκό Δικαστήριο Δικαιωμάτων του Ανθρώπου
                  8
               .

               Οι ανωτέρω εκτιμήσεις ενδέχεται να ισχύουν, συγκεκριμένα, για το προβλεπόμενο συμπέρασμα. Το προβλεπόμενο συμπέρασμα αντικατοπτρίζει την τρέχουσα πρακτική των κρατών σε έναν βασικό τομέα, ήτοι την έκδοση ταξιδιωτικών εγγράφων. Αναπτύσσουν περαιτέρω το καθεστώς διεθνούς προστασίας των προσφύγων, αναγνωρίζοντας ότι οι διατάξεις που αφορούν την έκδοση και την τυποποίηση των ταξιδιωτικών εγγράφων στη σύμβαση του 1951 και στα παραρτήματα της εν λόγω σύμβασης πρέπει να ερμηνεύονται και να εφαρμόζονται σύμφωνα με τα ισχύοντα διεθνή πρότυπα και επιβεβαιώνοντας ότι τα εν λόγω ταξιδιωτικά έγγραφα πρέπει να συμμορφώνονται με τις προδιαγραφές της ΔΟΠΑ.

               Σε κάθε περίπτωση, το προβλεπόμενο συμπέρασμα επηρεάζει με καθοριστικό τρόπο το περιεχόμενο της νομοθεσίας της ΕΕ, η οποία πρέπει να εκδοθεί, να ερμηνεύεται και να εφαρμόζεται σύμφωνα με τη σύμβαση του 1951 και το πρωτόκολλο του 1967
                  9
               . Πιο συγκεκριμένα, η ακόλουθη ενωσιακή νομοθεσία πρέπει να ερμηνεύεται κατά τρόπο που συνάδει με το άρθρο 28 της σύμβασης του 1951 και των παραρτημάτων της εν λόγω σύμβασης, η ερμηνεία του οποίου βασίζεται, αντίστοιχα, στο προβλεπόμενο συμπέρασμα:

               -
                     Ο κανονισμός αριθ. 2252/2004 του Συμβουλίου. Πράγματι το άρθρο 1 παράγραφος 1 πρώτο εδάφιο σε συνδυασμό με τα τμήματα 2 και 5 του παραρτήματος του εν λόγω κανονισμού ορίζει το ελάχιστο επίπεδο ασφαλείας για τα διαβατήρια και τα ταξιδιωτικά έγγραφα των κρατών μελών, σύμφωνα με το έγγραφο αριθ. 9303 της ΔΟΠΑ, ιδίως όσον αφορά τις τεχνικές έκδοσης και την αναγνώσιμη από μηχάνημα σελίδα με τα στοιχεία κατόχου·

               -
                     Η οδηγία για τις ελάχιστες απαιτήσεις. Πράγματι το άρθρο 25 της οδηγίας για τις ελάχιστες απαιτήσεις ορίζει τα εξής:

               «1. Τα κράτη μέλη χορηγούν στους δικαιούχους καθεστώτος πρόσφυγα ταξιδιωτικά έγγραφα, σύμφωνα με το υπόδειγμα που περιέχεται στο παράρτημα της [σύμβασης του 1951], ούτως ώστε να μπορούν να ταξιδεύσουν στο εξωτερικό, εκτός αν το αντίθετο υπαγορεύεται από επιτακτικούς λόγους εθνικής ασφάλειας ή δημόσιας τάξης.

               2. Τα κράτη μέλη χορηγούν στους δικαιούχους καθεστώτος επικουρικής προστασίας οι οποίοι αδυνατούν να εξασφαλίσουν εθνικό διαβατήριο, έγγραφα που τους επιτρέπουν να ταξιδεύουν εκτός του εδάφους τους, εκτός αν υπαγορεύεται το αντίθετο από επιτακτικούς λόγους εθνικής ασφάλειας ή δημόσιας τάξης.»

               -
                     Ο προτεινόμενος κανονισμός για τις ελάχιστες απαιτήσεις. Πράγματι το άρθρο 27 του προτεινόμενου κανονισμού για τις ελάχιστες απαιτήσεις ορίζει τα εξής:

               «1. Οι αρμόδιες αρχές χορηγούν στους δικαιούχους καθεστώτος πρόσφυγα ταξιδιωτικά έγγραφα, σύμφωνα με το υπόδειγμα που περιέχεται στο παράρτημα της [σύμβασης του 1951] και με τα ελάχιστα χαρακτηριστικά ασφάλειας και βιομετρικών στοιχείων που παρατίθενται στον κανονισμό του Συμβουλίου (ΕΚ) αριθ. 2252/2004. Τα εν λόγω ταξιδιωτικά έγγραφα ισχύουν για τουλάχιστον ένα έτος.

               2. Οι αρμόδιες αρχές εκδίδουν ταξιδιωτικά έγγραφα με τα ελάχιστα χαρακτηριστικά ασφάλειας και βιομετρικών στοιχείων που παρατίθενται στον κανονισμό του Συμβουλίου (ΕΚ) αριθ. 2252/2004 στους δικαιούχους επικουρικής προστασίας οι οποίοι αδυνατούν να εξασφαλίσουν εθνικό διαβατήριο. Τα εν λόγω έγγραφα ισχύουν για τουλάχιστον ένα έτος.

               3. Τα έγγραφα που αναφέρονται στις παραγράφους 1 και 2 δεν εκδίδονται εάν υφίστανται επιτακτικοί λόγοι εθνικής ασφάλειας ή δημόσιας τάξης.»

               Το προβλεπόμενο συμπέρασμα παρέχει επίσης καθοδήγηση στην UNHCR κατά την άσκηση των καθηκόντων της ως μέλους χωρίς δικαίωμα ψήφου στο διοικητικό συμβούλιο της Ευρωπαϊκής Υπηρεσίας Υποστήριξης για το Άσυλο (EASO) και στην Ένωση όσον αφορά τον σχεδιασμό της συνεργασίας της με την UNHCR σύμφωνα με το άρθρο 220 παράγραφος 1 πρώτο εδάφιο της ΣΛΕΕ, μεταξύ άλλων και στο πλαίσιο του ρόλου της ως παρατηρητή στην εκτελεστική επιτροπή.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προτεινόμενης απόφασης αφορούν την κοινή πολιτική της Ένωσης για το άσυλο.

               Ως εκ τούτου, η ουσιαστική νομική βάση της προτεινόμενης απόφασης είναι το άρθρο 78 παράγραφος 2 της ΣΛΕΕ.

               4.3.Συμπέρασμα

               Το άρθρο 78 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2017/0234 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 78 παράγραφος 2 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Το ψήφισμα σχετικά με τη σύσταση της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες εγκρίθηκε από το Οικονομικό και Κοινωνικό Συμβούλιο των Ηνωμένων Εθνών στις 30 Απριλίου 1958.

               (2)Σύμφωνα με το ψήφισμα, η εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες δρα ως συμβουλευτικό όργανο όσον αφορά κανόνες και πολιτικές στον τομέα της διεθνούς προστασίας των προσφύγων.

               (3)Κατά τη διάρκεια της 68ης συνόδου της, στις 2-6 Οκτωβρίου 2017, η εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες πρόκειται να εγκρίνει συμπέρασμα σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες.

               (4)Είναι σκόπιμο να καθοριστεί η θέση που πρέπει να ληφθεί, εξ ονόματος της Ένωσης, στην εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες, δεδομένου ότι το προβλεπόμενο συμπέρασμα είναι πιθανόν να παραγάγει έννομα αποτελέσματα και, σε κάθε περίπτωση, μπορεί να επηρεάσει με καθοριστικό τρόπο το περιεχόμενο της ενωσιακής νομοθεσίας, και συγκεκριμένα του κανονισμού αριθ. 2252/2004 του Συμβουλίου της 13ης Δεκεμβρίου 2004
                  10
               , της οδηγίας 2011/95/ΕΚ του Ευρωπαϊκού Κοινοβουλίου και του Συμβουλίου της 13ης Δεκεμβρίου 2011
                  11
                και του προτεινόμενου κανονισμού του Ευρωπαϊκού Κοινοβουλίου και του Συμβουλίου της 13ης Ιουλίου 2016, ο οποίος πρόκειται να αντικαταστήσει την οδηγία 2011/95/ΕΚ
                  12
               .

               (5)Η Ένωση θα πρέπει να υποστηρίξει την έγκριση του προβλεπόμενου συμπεράσματος σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες.

               (6)Είναι επιθυμητό τα ταξιδιωτικά έγγραφα που χορηγούνται από τα κράτη στους πρόσφυγες και τους απάτριδες που κατοικούν νομίμως στο έδαφός τους να συμμορφώνονται με τα χαρακτηριστικά ασφαλείας που ορίζονται στα διεθνή πρότυπα, δηλαδή στο πρότυπο 3.12 και στο έγγραφο αριθ. 9303 της ΔΟΠΑ σχετικά με τα μηχανικώς αναγνώσιμα ταξιδιωτικά έγγραφα. Η συμμόρφωση των ταξιδιωτικών εγγράφων με τα ανωτέρω πρότυπα τα καθιστά ασφαλέστερα, καθώς ενισχύει την προστασία τους από την πλαστογράφηση και τη δόλια χρήση.

               (7)Η θέση της Ένωσης πρόκειται να διατυπωθεί από τα κράτη μέλη της Ένωσης που είναι μέλη της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες, τα οποία ενεργούν από κοινού.

               (8)[Σύμφωνα με το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα εν λόγω κράτη μέλη γνωστοποίησαν την επιθυμία τους να συμμετάσχουν στην έκδοση και την εφαρμογή της παρούσας απόφασης.]

               Ή

               [Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, τα εν λόγω κράτη μέλη δεν συμμετέχουν στην έκδοση της παρούσας απόφασης και δεν δεσμεύονται από αυτήν, ούτε υπόκεινται στην εφαρμογή της.]

               Ή

               [Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               Σύμφωνα με το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Ιρλανδία γνωστοποίησε (με την από ... επιστολή της) την επιθυμία της να συμμετάσχει στην έκδοση και εφαρμογή της παρούσας απόφασης.]

               Ή

               [Σύμφωνα με το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο γνωστοποίησε (με την από ... επιστολή του) την επιθυμία του να συμμετάσχει στην έκδοση και εφαρμογή της παρούσας απόφασης.

               Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.]

               (9)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στην 68η σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες όσον αφορά την έγκριση του συμπεράσματος σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες καθορίζεται στο παράρτημα.

               Άρθρο 2

               Η θέση που αναφέρεται στο άρθρο 1 διατυπώνεται από τα κράτη μέλη της Ένωσης που είναι μέλη της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες, τα οποία ενεργούν από κοινού.

               Άρθρο 3

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 385 της 29.12.2004, σ. 1 έως 6, όπως τροποποιήθηκε τελευταία με τον κανονισμό (ΕΚ) αριθ. 444/2009 του Ευρωπαϊκού Κοινοβουλίου και του Συμβουλίου, της 28ης Μαΐου 2009, ΕΕ L 142 της 6.6.2009, σ. 1 έως 4.

                     (2)
                  Οδηγία 2011/95/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με τις απαιτήσεις για την αναγνώριση των υπηκόων τρίτων χωρών ή των απάτριδων ως δικαιούχων διεθνούς προστασίας, για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας, ΕΕ L 337 της 20.12.2011, σ. 9 έως 26.

                     (3)
                  Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις απαιτήσεις για την αναγνώριση των υπηκόων τρίτων χωρών ή των απάτριδων ως δικαιούχων διεθνούς προστασίας, για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας και για την τροποποίηση της οδηγίας του Συμβουλίου 2003/109/ΕΚ, της 25ης Νοεμβρίου 2003, σχετικά με το καθεστώς των υπηκόων τρίτων χωρών που είναι επί μακρόν διαμένοντες, COM(2016) 466 final, επί της οποίας το Συμβούλιο ενέκρινε μερική γενική προσέγγιση στις 19 Ιουλίου 2017.

                     (4)
                  Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψη 64.

                     (5)
                  Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61 έως 64.

                     (6)
                  Σημείο 7 της δήλωσης των συμβαλλομένων κρατών της σύμβασης του 1951 και/ή του πρωτοκόλλου του 1967 σχετικά με το καθεστώς των προσφύγων, της 13ης Δεκεμβρίου 2001.

                     (7)
                  Ψήφισμα A/RES/57/187 παράγραφος 4, της 18ης Δεκεμβρίου 2001.

                     (8)
                  ΕΔΔΑ (τμήμα μείζονος συνθέσεως), 29 Ιανουαρίου 2008, Saadi κατά Ηνωμένου Βασιλείου (προσφυγή αριθ. 13229/03).

                     (9)
                  Άρθρο 78 παράγραφος 1 της ΣΛΕΕ και άρθρο 18 του Χάρτη των Θεμελιωδών Δικαιωμάτων της Ευρωπαϊκής Ένωσης. Υπόθεση C-57/09, B και D, EU:C:2010:661, σκέψη 78. Βλ. επίσης υπόθεση C-31/09 Nawras Bolbol, EU:C:2010:351, σκέψεις 36 έως 38.

                     (10)
                  Κανονισμός αριθ. 2252/2004 του Συμβουλίου, της 13ης Δεκεμβρίου 2004, σχετικά με την καθιέρωση προτύπων για τα χαρακτηριστικά ασφαλείας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών, ΕΕ L 385 της 29.12.2004, σ. 1 έως 6, όπως τροποποιήθηκε τελευταία από τον κανονισμό (ΕΚ) αριθ. 444/2009 του Ευρωπαϊκού Κοινοβουλίου και του Συμβουλίου της 28ης Μαΐου 2009, ΕΕ L 142 της 6.6.2009, σ. 1 έως 4.

                     (11)
                  Οδηγία 2011/95/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με τις απαιτήσεις για την αναγνώριση των υπηκόων τρίτων χωρών ή των απάτριδων ως δικαιούχων διεθνούς προστασίας, για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας (αναδιατύπωση), ΕΕ L 337 της 20.12.2011, σ. 9 έως 26.

                     (12)
                  Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις απαιτήσεις για την αναγνώριση των υπηκόων τρίτων χωρών ή των απάτριδων ως δικαιούχων διεθνούς προστασίας, για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας και για την τροποποίηση της οδηγίας του Συμβουλίου 2003/109/ΕΚ, της 25ης Νοεμβρίου 2003, σχετικά με το καθεστώς των υπηκόων τρίτων χωρών που είναι επί μακρόν διαμένοντες, COM(2016) 466 final.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.9.2017
            COM(2017) 544 final
            ΠΑΡΑΡΤΗΜΑ
            στην
            Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες

               ΠΑΡΑΡΤΗΜΑ

               στην

               Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες

               Υποστηρίζεται η έγκριση του κατωτέρω συμπεράσματος της εκτελεστικής επιτροπής σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες.

               «Συμπέρασμα της Εκτελεστικής Επιτροπής

               σχετικά με τα μηχανικώς αναγνώσιμα ταξιδιωτικά έγγραφα για πρόσφυγες και απάτριδες

               ΠΠ1. Υπενθυμίζοντας τη σύμβαση του 1951 σχετικά με το καθεστώς των προσφύγων («σύμβαση του 1951») και τη σύμβαση του 1954 σχετικά με το καθεστώς των ανιθαγενών («σύμβαση του 1954»), και ιδίως το άρθρο 28 και τα παραρτήματα των εν λόγω συμβάσεων·

               ΠΠ1α. Υπογραμμίζοντας ότι η προστασία των προσφύγων αποτελεί πρωτίστως ευθύνη όλων των κρατών και τονίζοντας ιδιαίτερα, στο πλαίσιο αυτό, τη σημασία της έμπρακτης διεθνούς αλληλεγγύης και του επιμερισμού των βαρών και των ευθυνών·

               ΠΠ2. Υπενθυμίζοντας άλλα προηγούμενα συμπεράσματα της εκτελεστικής επιτροπής σχετικά με τα ταξιδιωτικά έγγραφα, ιδίως το συμπέρασμα αριθ. 13 (1978), το συμπέρασμα αριθ. 18 (1980) παράγραφος i) και το συμπέρασμα αριθ. 49 (1987), καθώς και το συμπέρασμα αριθ. 112 (2016) σχετικά με τη διεθνή συνεργασία στους τομείς της προστασίας και των λύσεων·

               ΠΠ3. Αναγνωρίζοντας τη σημασία της έγκαιρης και αποτελεσματικής καταγραφής των προσφύγων και χορήγησης των σχετικών εγγράφων, σύμφωνα με τα νομικά πλαίσια, λαμβάνοντας υπόψη τις ιδιαιτερότητες της κάθε κατάστασης·

               ΠΠ4. Αναγνωρίζοντας με ικανοποίηση τις συνεισφορές των κρατών υποδοχής μέσω της υποδοχής και της παροχής διεθνούς προστασίας σε μεγάλο αριθμό προσφύγων, μεταξύ άλλων σε καταστάσεις παρατεταμένων κρίσεων και με περιορισμένους πόρους·

               ΠΠ5. Αναγνωρίζοντας τη σημασία των ταξιδιωτικών εγγράφων για πρόσφυγες και απάτριδες για τη διευκόλυνση της μετακίνησής τους και τη σημασία της χορήγησης θεωρήσεων στους κατόχους των εν λόγω ταξιδιωτικών εγγράφων, στις περιπτώσεις που απαιτείται για την υλοποίηση βιώσιμων λύσεων για τους πρόσφυγες και συμπληρωματικών διόδων προς την προστασία και τις λύσεις για τους πρόσφυγες, καθώς και για άλλες μετακινήσεις προσφύγων και απάτριδων, περιορίζοντας έτσι τον κίνδυνο της παράτυπης μετακίνησης, η οποία μπορεί να εκθέσει τους πρόσφυγες και τους απάτριδες στον κίνδυνο εκμετάλλευσης, κακοποίησης, βίας και σε κυκλώματα εμπορίας ανθρώπων·

               ΠΠ6. Επισημαίνοντας ότι τα διεθνή πρότυπα και οι προδιαγραφές για τα ταξιδιωτικά έγγραφα έχουν υποστεί σημαντικές μεταβολές από την περίοδο που συντάχθηκαν οι συμβάσεις του 1951 και του 1954 και ότι η ουσιαστική πραγμάτωση του δικαιώματος που ορίζεται στο άρθρο 28 των συμβάσεων αυτών μπορεί να επιτευχθεί αποτελεσματικότερα, εάν οι πρόσφυγες και οι απάτριδες έχουν πρόσβαση σε ταξιδιωτικά έγγραφα σύμφωνα με τα διεθνή πρότυπα που εγκρίθηκαν από τη Διεθνή Οργάνωση Πολιτικής Αεροπορίας (ΔΟΠΑ) στο παράρτημα 9 («Διευκολύνσεις») της σύμβασης του 1944 για τη Διεθνή Πολιτική Αεροπορία («Σύμβαση του Σικάγου»)·

               ΠΠ7. Λαμβάνοντας υπόψη την τροπολογία αριθ. 25 του παραρτήματος 9 της σύμβασης του Σικάγου του 1944 που εγκρίθηκε από το Συμβούλιο της ΔΟΠΑ τον Ιούνιο του 2015, η οποία απαιτεί τα ταξιδιωτικά έγγραφα για πρόσφυγες και απάτριδες («ταξιδιωτικά έγγραφα δυνάμει των συμβάσεων») να είναι μηχανικώς αναγνώσιμα σύμφωνα με τις προδιαγραφές του εγγράφου αριθ. 9303
                  1
               ·

               ΠΠ8. Εκφράζοντας την ικανοποίησή της για τον αναθεωρημένο «Οδηγό για την έκδοση μηχανικώς αναγνώσιμων ταξιδιωτικών εγγράφων δυνάμει των συμβάσεων για πρόσφυγες και απάτριδες», ο οποίος εκδόθηκε από κοινού από την UNHCR και τη ΔΟΠΑ τον Φεβρουάριο του 2017 και περιέχει οδηγίες για την εφαρμογή του προτύπου 3.12 της ΔΟΠΑ·

               ΠΠ8α. Επισημαίνοντας την πρακτική ορισμένων κρατών να χορηγούν μηχανικώς αναγνώσιμα ταξιδιωτικά έγγραφα δυνάμει των συμβάσεων με ηλεκτρονικές λειτουργικές δυνατότητες και δυνατότητα βιομετρικής ταυτοποίησης·

               ΠΠ9. Επισημαίνοντας επίσης τα οφέλη που συνδέονται με τα αυξημένα χαρακτηριστικά ασφαλείας που παρέχουν τα μηχανικώς αναγνώσιμα ταξιδιωτικά έγγραφα, καθώς και τη σημασία των ασφαλών ταξιδιωτικών εγγράφων για την προώθηση της αποτελεσματικής ταυτοποίησης των ταξιδιωτών, τη μείωση του κινδύνου απάτης σχετικά με έγγραφα, αλλοίωσης και παραποίησης εγγράφων και τη διευκόλυνση της παγκόσμιας και αμοιβαίας αποδοχής των ταξιδιωτικών εγγράφων·

               ΠΠ10. Τονίζοντας τη σημασία των διασφαλίσεων για την προστασία των δεδομένων προσωπικού χαρακτήρα, όπως αυτές που αναφέρονται στην πολιτική της UNHCR για την προστασία των δεδομένων προσωπικού χαρακτήρα των προσώπων που βρίσκονται σε κατάσταση ανάγκης·

               ΠΔ1. Τονίζει την ανάγκη όλα τα κράτη και άλλα ενδιαφερόμενα μέρη να εντείνουν τις προσπάθειές τους για τη δημιουργία, την επέκταση ή τη διευκόλυνση της πρόσβασης σε κατάλληλες βιώσιμες λύσεις και συμπληρωματικές διόδους για πρόσφυγες και απάτριδες, ιδίως προκειμένου να υποστηριχθούν οι κοινότητες και οι χώρες που φιλοξενούν μεγάλους πληθυσμούς προσφύγων·

               ΠΔ1α. Τονίζει την ανάγκη οι χώρες καταγωγής να συμβάλουν στη διαμόρφωση συνθηκών που ευνοούν τον οικειοθελή επαναπατρισμό και την επιστροφή, μεταξύ άλλων μέσω της αντιμετώπισης των βαθύτερων αιτίων και της χορήγησης των αναγκαίων ταξιδιωτικών εγγράφων·

               ΠΔ2. Εκφράζει την ικανοποίησή της για τις προσπάθειες που έχουν καταβληθεί από τα κράτη που έχουν ήδη υιοθετήσει μηχανικώς αναγνώσιμα ταξιδιωτικά έγγραφα δυνάμει των συμβάσεων σύμφωνα με το πρότυπο 3.12 και το έγγραφο αριθ. 9303 της ΔΟΠΑ και καλεί τα συμβαλλόμενα κράτη των συμβάσεων του 1951 και του 1954 να εξετάσουν το ενδεχόμενο να λάβουν όλα τα αναγκαία νομοθετικά, διοικητικά και τεχνικά μέτρα, λαμβάνοντας υπόψη τα νομικά πλαίσια και τις εθνικές ικανότητές τους, για την υιοθέτηση μηχανικώς αναγνώσιμων ταξιδιωτικών εγγράφων δυνάμει των συμβάσεων για πρόσφυγες και απάτριδες που κατοικούν νομίμως στο έδαφός τους·

               ΠΔ2α. Αναγνωρίζει τις ορθές πρακτικές των συμβαλλόμενων κρατών της σύμβασης του 1951 και/ή του πρωτοκόλλου του 1967 και/ή της σύμβασης του 1954 όσον αφορά την έκδοση μηχανικώς αναγνώσιμων ταξιδιωτικών εγγράφων για πρόσφυγες και απάτριδες, οι οποίες παρέχουν πρόσβαση σε αυτά τα ταξιδιωτικά έγγραφα σε πρόσφυγες και απάτριδες, όπως η απλούστευση και διευκόλυνση των διαδικασιών και άλλων διοικητικών απαιτήσεων, καθώς και των συστημάτων παραγωγής μηχανικώς αναγνώσιμων ταξιδιωτικών εγγράφων, και καλεί τα συμβαλλόμενα κράτη να ανταλλάσσουν τις ορθές πρακτικές τους με ενδιαφερόμενα συμβαλλόμενα κράτη·

               ΠΔ3. Αναγνωρίζει τις ορθές και οικειοθελείς πρακτικές των κρατών που δεν είναι συμβαλλόμενα μέρη της σύμβασης του 1951 και/ή του πρωτοκόλλου του 1967 και/ή της σύμβασης του 1954 όσον αφορά την έκδοση μηχανικώς αναγνώσιμων ταξιδιωτικών εγγράφων για πρόσφυγες και απάτριδες και τα καλεί να ανταλλάσσουν τις εν λόγω πρακτικές ούτως ώστε να παροτρύνουν και άλλα κράτη που δεν είναι συμβαλλόμενα μέρη αυτών των συμβάσεων να παρέχουν πρόσβαση σε κατάλληλα ταξιδιωτικά έγγραφα σε πρόσφυγες και απάτριδες σύμφωνα με τα νομικά πλαίσια και τις εθνικές ικανότητές τους, μεταξύ άλλων με στόχο την εξεύρεση βιώσιμων λύσεων και συμπληρωματικών διόδων·

               ΠΔ7. Δεσμεύεται για την περαιτέρω ενίσχυση της διεθνούς αλληλεγγύης και του ισότιμου επιμερισμού των ευθυνών και των βαρών, ούτως ώστε να μειωθεί η πίεση που υφίστανται τα κράτη υποδοχής, μεταξύ άλλων διευκολύνοντας τη μετάβαση στα μηχανικώς αναγνώσιμα ταξιδιωτικά έγγραφα για πρόσφυγες και απάτριδες και τη συνέχιση της χορήγησής τους, μέσω της κινητοποίησης χρηματοδοτικών πόρων και της παροχής υποστήριξης για την ανάπτυξη ικανοτήτων και τεχνικής υποστήριξης, κατά περίπτωση, σε συνεργασία με τη ΔΟΠΑ και την UNHCR.»

                     (1)
                  Σημείωση: Με δύο εξαιρέσεις (Αγία Έδρα και Τουβαλού), όλα τα συμβαλλόμενα κράτη της σύμβασης του 1951 και/ή του πρωτοκόλλου της, καθώς και της σύμβασης του 1954, είναι επίσης συμβαλλόμενα κράτη της σύμβασης του Σικάγου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.8.2017
            COM(2017) 436 final
            2017/0202(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ένωσης, της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας για τον καθορισμό των όρων και των προϋποθέσεων συμμετοχής του Χασεμιτικού Βασιλείου της Ιορδανίας στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Μετά από πρόταση της Επιτροπής για πρωτοβουλία PRIMA δυνάμει του άρθρου 185 της ΣΛΕΕ
                     1
                  , εκδόθηκε η απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου
                     2
                   για τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου («PRIMA»), την υλοποίηση της οποίας αναλαμβάνουν από κοινού πλείονα κράτη μέλη.

                  Η PRIMA αποσκοπεί στην εφαρμογή ενός κοινού προγράμματος για την προώθηση των ικανοτήτων έρευνας και καινοτομίας και την ανάπτυξη γνώσεων και κοινών καινοτόμων λύσεων για καλύτερη αποδοτικότητα, προστασία της υγείας, ασφάλεια και βιωσιμότητα των αγροδιατροφικών συστημάτων και της ολοκληρωμένης διάθεσης και διαχείρισης του νερού στη λεκάνη της Μεσογείου. Την υλοποίηση της PRIMA θα αναλάβουν από κοινού διάφορα κράτη μέλη και τρίτες χώρες («συμμετέχοντα κράτη στην PRIMA») με υψηλό επίπεδο δέσμευσης για την επιστημονική, διαχειριστική και οικονομική ενοποίηση και υπό τους ίδιους όρους και προϋποθέσεις.

                  Το Χασεμιτικό Βασίλειο της Ιορδανίας («Ιορδανία») εξέφρασε την επιθυμία να προσχωρήσει στην PRIMA ως συμμετέχον κράτος, με επιστολές της 7ης Νοεμβρίου 2016 και της 30ής Φεβρουαρίου 2017, αναλαμβάνοντας τη δέσμευση να παράσχει χρηματοδοτική συνδρομή ύψους 30 εκατ. ευρώ στην πρωτοβουλία.

                  Προκειμένου να εξασφαλιστεί ότι η Ιορδανία θα συμμετέχει στην PRIMA σε ισότιμη βάση με τα κράτη μέλη και τις τρίτες χώρες που είναι συνδεδεμένες με το πρόγραμμα-πλαίσιο «Ορίζων 2020», απαιτείται η σύναψη διεθνούς συμφωνίας με την Ένωση ώστε να επεκταθεί στην Ιορδανία το πεδίο εφαρμογής του νομικού καθεστώτος που θεσπίστηκε με την απόφαση (ΕΕ) 2017/1324.

                  Στις 30 Μαΐου 2017, το Συμβούλιο εξουσιοδότησε την Επιτροπή να αρχίσει διαπραγματεύσεις, εξ ονόματος της Ένωσης, με την Ιορδανία, με αντικείμενο διεθνή συμφωνία μεταξύ της Ένωσης και της Ιορδανίας σχετικά με τους όρους και τις προϋποθέσεις συμμετοχής της Ιορδανίας στην PRIMA, με την επιφύλαξη της έκδοσης της απόφασης (ΕΕ) 2017/1324.

                  Οι διαπραγματεύσεις άρχισαν στις 26 Ιουνίου 2017 και ολοκληρώθηκαν επιτυχώς στις 10 Ιουλίου 2017, όταν το κείμενο του σχεδίου συμφωνίας μονογραφήθηκε από τους εκπροσώπους καθενός εκ των μελλοντικών μερών. Το σχέδιο συμφωνίας που επισυνάπτεται στην παρούσα πρόταση είναι σύμφωνο με τις οδηγίες διαπραγμάτευσης που εξέδωσε το Συμβούλιο. Ειδικότερα, ορίζει ότι οι όροι και οι προϋποθέσεις συμμετοχής της Ιορδανίας στην PRIMA είναι εκείνοι που καθορίζονται στην απόφαση (ΕΕ) 2017/1324, με άμεση αναφορά στην ενωσιακή νομοθετική πράξη.

                  Για να διασφαλιστεί η προστασία των οικονομικών συμφερόντων της Ένωσης, ιδίως όσον αφορά τις αρμοδιότητες της Επιτροπής, και προκειμένου η Ευρωπαϊκή Υπηρεσία Καταπολέμησης της Απάτης, το Ελεγκτικό Συνέδριο και η Εκτελεστική Δομή της PRIMA (PRIMA-IS) να διενεργούν λογιστικούς ελέγχους και έρευνες σύμφωνα με την ισχύουσα ενωσιακή νομοθεσία, η συμφωνία κάνει ειδική αναφορά στις σχετικές διατάξεις της απόφασης (ΕΕ) 2017/1324 και υποχρεώνει τα μέρη να παρέχουν κάθε αναγκαία συνδρομή για να εξασφαλίζεται η εφαρμογή τους. Επιπλέον, στη μελλοντική συμφωνία θα ορίζεται ότι τα μέρη πρέπει να συμφωνήσουν λεπτομερείς ρυθμίσεις σχετικά με τη συνδρομή, καθόσον οι ρυθμίσεις αυτές έχουν καίρια σημασία για τη συνεργασία τους στο πλαίσιο της παρούσας συμφωνίας.

               •Συνοχή με τις ισχύουσες διατάξεις στον τομέα πολιτικής

                  Όπως εκτίθεται επίσης στην έκθεση εκτίμησης επιπτώσεων της PRIMA
                     3
                  , το άνοιγμα της PRIMA στη συμμετοχή τρίτων χωρών, όπως η Ιορδανία, συνάδει με τους στόχους της διεθνούς συνεργασίας για την έρευνα και την καινοτομία, όπως σκιαγραφείται στην ανακοίνωση της Επιτροπής, του 2012, με τίτλο: «Ενίσχυση και επικέντρωση της διεθνούς συνεργασίας της ΕΕ στην έρευνα και καινοτομία: μια στρατηγική προσέγγιση»
                     4
                   και του προγράμματος-πλαισίου «Ορίζων 2020», με το οποίο προωθείται η συνεργασία με τρίτες χώρες στους τομείς της επιστήμης, της τεχνολογίας και της καινοτομίας, και αποσκοπεί στην αντιμετώπιση των παγκόσμιων κοινωνικών προκλήσεων και στην υποστήριξη των εξωτερικών πολιτικών της Ένωσης. Η παρούσα συμφωνία συνάδει επίσης με την υφιστάμενη ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου,
                     5
                   και τη συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Χασεμιτικού Βασιλείου της Ιορδανίας
                     6
                   που προβλέπουν τη συνεργασία μεταξύ της Ένωσης και της Ιορδανίας στους τομείς της έρευνας και της τεχνολογικής ανάπτυξης και ενθαρρύνουν τις δραστηριότητες έρευνας και ανάπτυξης σε πεδία κοινού ενδιαφέροντος.

               •Συνοχή με άλλες πολιτικές της Ένωσης

                  Η υλοποίηση της PRIMA σε στενή συνεργασία με τρίτες χώρες, όπως η Ιορδανία, συνάδει επίσης και είναι συναφής με άλλες πολιτικές της Ένωσης, όπως η μεταναστευτική πολιτική, η αναπτυξιακή πολιτική και η πολιτική γειτονίας.

               2.NOMIKA στοιχεία της πρότασης

                  Η πρόταση απόφασης του Συμβουλίου βασίζεται στο άρθρο 186 και στο άρθρο 218 παράγραφος 5 της Συνθήκης για τη λειτουργία της Ευρωπαϊκής Ένωσης.

               Βάσει των προαναφερθέντων, η Επιτροπή προτείνει στο Συμβούλιο:

               - να αποφασίσει την υπογραφή της συμφωνίας εξ ονόματος της Ευρωπαϊκής Ένωσης,

               - να εξουσιοδοτήσει τον διαπραγματευτή της συμφωνίας να υπογράψει, εξ ονόματος της Ευρωπαϊκής Ένωσης, τη συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας για τον καθορισμό των όρων και των προϋποθέσεων συμμετοχής του Χασεμιτικού Βασιλείου της Ιορδανίας στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               2017/0202 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την υπογραφή, εξ ονόματος της Ένωσης, της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας για τον καθορισμό των όρων και των προϋποθέσεων συμμετοχής του Χασεμιτικού Βασιλείου της Ιορδανίας στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 186 σε συνδυασμό με το άρθρο 218 παράγραφος 5,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου
                  7
                προβλέπει τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου («PRIMA»), την υλοποίηση της οποίας αναλαμβάνουν από κοινού πλείονα κράτη μέλη.

               (2)Η PRIMA αποσκοπεί στην εφαρμογή ενός κοινού προγράμματος για την προώθηση των ικανοτήτων έρευνας και καινοτομίας και την ανάπτυξη γνώσεων και κοινών καινοτόμων λύσεων για καλύτερη αποδοτικότητα, προστασία της υγείας, ασφάλεια και βιωσιμότητα των αγροδιατροφικών συστημάτων και της ολοκληρωμένης διάθεσης και διαχείρισης του νερού στη λεκάνη της Μεσογείου.

               (3)Την υλοποίηση της PRIMA θα αναλάβουν από κοινού διάφορα κράτη μέλη και τρίτες χώρες («συμμετέχοντα κράτη στην PRIMA») με υψηλό επίπεδο δέσμευσης για την επιστημονική, διαχειριστική και οικονομική ενοποίηση και υπό τους ίδιους όρους και προϋποθέσεις.

               (4)Το Χασεμιτικό Βασίλειο της Ιορδανίας («Ιορδανία») εξέφρασε την επιθυμία να προσχωρήσει στην PRIMA ως συμμετέχον κράτος και σε ισότιμη βάση με τα κράτη μέλη και τις χώρες που συνδέονται με το πρόγραμμα-πλαίσιο «Ορίζων 2020» και συμμετέχουν στην PRIMA.

               (5)Σύμφωνα με το άρθρο 1 παράγραφος 2 της απόφασης (ΕΕ) 2017/1324, η Ιορδανία πρόκειται να καταστεί συμμετέχον κράτος στην PRIMA, υπό την επιφύλαξη της σύναψης διεθνούς συμφωνίας επιστημονικής και τεχνολογικής συνεργασίας με την Ένωση για τον καθορισμό των όρων και των προϋποθέσεων συμμετοχής της Ιορδανίας στην PRIMA.

               (6)Στις 30 Μαΐου 2017, το Συμβούλιο εξουσιοδότησε την Επιτροπή να αρχίσει διαπραγματεύσεις, εξ ονόματος της Ένωσης, με την Ιορδανία, με αντικείμενο διεθνή συμφωνία σχετικά με τους όρους και τις προϋποθέσεις συμμετοχής της Ιορδανίας στην PRIMA, με την επιφύλαξη της έκδοσης της απόφασης (ΕΕ) 2017/1324. Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας.

               (7)Επομένως, η Συμφωνία θα πρέπει να υπογραφεί εξ ονόματος της Ένωσης, με την επιφύλαξη μεταγενέστερης σύναψής της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η υπογραφή της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας για τον καθορισμό των όρων και των προϋποθέσεων συμμετοχής του Χασεμιτικού Βασιλείου της Ιορδανίας στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA) εγκρίνεται εξ ονόματος της Ένωσης, την επιφύλαξη της σύναψης της εν λόγω συμφωνίας.

               Το κείμενο της συμφωνίας επισυνάπτεται στην παρούσα απόφαση.

               Άρθρο 2

               Η Γενική Γραμματεία του Συμβουλίου καταρτίζει την πράξη εξουσιοδότησης του/των προσώπου/-ων που θα ορίσει ο διαπραγματευτής της συμφωνίας για την υπογραφή της, με την επιφύλαξη της σύναψής της.

               Άρθρο 3

               Η παρούσα απόφαση αρχίζει να ισχύει την [ημερομηνία της έκδοσής της].

               Βρυξέλλες,

                     Για το Συμβούλιο

                     Ο Πρόεδρος

                     (1)
                  COM(2016) 662 final, 18.10.2016.

                     (2)
                  Απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου, της 4ης Ιουλίου 2017, σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου («PRIMA»), την υλοποίηση της οποίας αναλαμβάνουν από κοινού πλείονα κράτη μέλη (ΕΕ L 185 της 18.7.2017, σ. 1).

                     (3)
                  Έγγραφο εργασίας των υπηρεσιών της Επιτροπής (2016) 332 final, 18.10.2016.

                     (4)
                  COM(2012) 497 τελικό.

                     (5)
                  ΕΕ L 129 της 15.5.2002, σ. 3.

                     (6)
                  ΕΕ L 159 της 17.6.2011, σ. 108.

                     (7)
                  Απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου, της 4ης Ιουλίου 2017, σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου («PRIMA»), την υλοποίηση της οποίας αναλαμβάνουν από κοινού πλείονα κράτη μέλη (ΕΕ L 185 της 18.7.2017, σ. 1).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.8.2017
            COM(2017) 436 final
            ΠΑΡΑΡΤΗΜΑ
            στην
            πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ένωσης, της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας για τον καθορισμό των όρων και των προϋποθέσεων συμμετοχής του Χασεμιτικού Βασιλείου της Ιορδανίας στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               ΠΑΡΑΡΤΗΜΑ

               στην

               πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την υπογραφή, εξ ονόματος της Ένωσης, της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας για τον καθορισμό των όρων και των προϋποθέσεων συμμετοχής του Χασεμιτικού Βασιλείου της Ιορδανίας στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               Συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας για τον καθορισμό των όρων και των προϋποθέσεων συμμετοχής του Χασεμιτικού Βασιλείου της Ιορδανίας στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               Η Ευρωπαϊκή Ένωση (εφεξής «η Ένωση»),

               αφενός,

               και

               Το Χασεμιτικό Βασίλειο της Ιορδανίας (εφεξής «Ιορδανία»),

               αφετέρου,

               (εφεξής «τα μέρη»)

               Εκτιμώντας ότι στην ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, που άρχισε να ισχύει την 1η Μαΐου 2002, προβλέπεται η επιστημονική, τεχνική και τεχνολογική συνεργασία,

               Εκτιμώντας ότι η συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και του Χασεμιτικού Βασιλείου της Ιορδανίας, η οποία άρχισε να ισχύει στις 29 Μαρτίου 2011, θεσπίζει επίσημο πλαίσιο για τη συνεργασία των συμβαλλομένων μερών στον τομέα της επιστημονικής και τεχνολογικής έρευνας·

               Εκτιμώντας ότι η απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA), την υλοποίηση της οποίας αναλαμβάνουν από κοινού πλείονα κράτη μέλη, ρυθμίζει τους όρους και τις προϋποθέσεις συμμετοχής των κρατών μελών και των χωρών που συνδέονται με το πρόγραμμα-πλαίσιο «Ορίζων 2020» και είναι συμμετέχοντα κράτη στην πρωτοβουλία, ιδίως όσον αφορά τις χρηματοδοτικές υποχρεώσεις τους και τη συμμετοχή τους στις δομές διακυβέρνησης της πρωτοβουλίας,

               Εκτιμώντας ότι σύμφωνα με τους όρους της απόφασης (ΕΕ) 2017/1324, η Ιορδανία πρόκειται να καταστεί συμμετέχον κράτος στην PRIMA, υπό την επιφύλαξη της σύναψης διεθνούς συμφωνίας επιστημονικής και τεχνολογικής συνεργασίας με την Ένωση για τον καθορισμό των όρων και των προϋποθέσεων συμμετοχής της Ιορδανίας στην PRIMA,

               Εκτιμώντας ότι η Ιορδανία εξέφρασε την επιθυμία να προσχωρήσει στην PRIMA ως συμμετέχον κράτος και σε ισότιμη βάση με τα κράτη μέλη της ΕΕ και τις χώρες που συνδέονται με το πρόγραμμα-πλαίσιο «Ορίζων 2020» και συμμετέχουν στην PRIMA,

               Εκτιμώντας ότι για να ρυθμιστούν τα δικαιώματα και οι υποχρεώσεις της Ιορδανίας ως συμμετέχοντος κράτους στην PRIMA απαιτείται διεθνής συμφωνία μεταξύ της Ένωσης και της Ιορδανίας,

               ΣΥΜΦΩΝΟΥΝ ΤΑ ΑΚΟΛΟΥΘΑ:

               Άρθρο 1

               Σκοπός

               Σκοπός της παρούσας συμφωνίας είναι να καθορίσει τους όρους και τις προϋποθέσεις συμμετοχής της Ιορδανίας στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA)

               Άρθρο 2

               Όροι και προϋποθέσεις συμμετοχής της Ιορδανίας στην PRIMA

               Οι όροι και οι προϋποθέσεις συμμετοχής της Ιορδανίας στην PRIMA είναι αυτοί που καθορίζονται στην απόφαση (ΕΕ) 2017/1324 του Ευρωπαϊκού Κοινοβουλίου και του Συμβουλίου σχετικά με τη συμμετοχή της Ένωσης στην εταιρική σχέση στους τομείς της έρευνας και της καινοτομίας στην περιοχή της Μεσογείου (PRIMA), την υλοποίηση της οποίας αναλαμβάνουν από κοινού πλείονα κράτη μέλη Τα μέρη συμμορφώνονται με τις υποχρεώσεις που καθορίζει η εν λόγω απόφαση και λαμβάνουν κατάλληλα μέτρα, ιδίως παρέχοντας κάθε αναγκαία συνδρομή για να εξασφαλίζεται η εφαρμογή του άρθρου 10 παράγραφος 2 και του άρθρου 11 παράγραφοι 3 και 4 της εν λόγω απόφασης. Οι λεπτομερείς ρυθμίσεις σχετικά με τη συνδρομή συμφωνούνται μεταξύ των μερών, καθόσον οι ρυθμίσεις αυτές έχουν καίρια σημασία για τη συνεργασία τους στο πλαίσιο της παρούσας συμφωνίας.

               Άρθρο 3

               Εδαφική εφαρμογή

               Η παρούσα συμφωνία εφαρμόζεται, αφενός, στα εδάφη στα οποία εφαρμόζονται η Συνθήκη για τη λειτουργία της Ευρωπαϊκής Ένωσης και η Συνθήκη για την Ευρωπαϊκή Ένωση και, αφετέρου, στο έδαφος της Ιορδανίας.

               Άρθρο 4

               Έναρξη ισχύος και διάρκεια

               1. Η παρούσα συμφωνία εγκρίνεται από τα μέρη σύμφωνα με τις κατ’ ιδίαν διαδικασίες τους.

               2. Η παρούσα συμφωνία αρχίζει να ισχύει την ημέρα κατά την οποία αμφότερα τα μέρη κοινοποιήσουν διά της διπλωματικής οδού στο άλλο μέρος την ολοκλήρωση των διαδικασιών οι οποίες αναφέρονται στην πρώτη παράγραφο.

               3. Η παρούσα συμφωνία παραμένει σε ισχύ όσο εξακολουθεί να ισχύει η απόφαση (ΕΕ) 2017/1324, εκτός εάν καταγγελθεί από οποιοδήποτε μέρος σύμφωνα με το άρθρο 5.

               Άρθρο 5

               Καταγγελία της συμφωνίας

               1. Έκαστο μέρος δύναται ανά πάσα στιγμή να καταγγείλει την παρούσα συμφωνία, αποστέλλοντας έγγραφη ειδοποίηση με την οποία ενημερώνει το άλλο μέρος για την πρόθεσή του να καταγγείλει τη συμφωνία.

               Η καταγγελία της συμφωνίας αρχίζει να ισχύει έξι μήνες μετά την ημερομηνία παραλαβής της έγγραφης ειδοποίησης από τον παραλήπτη της.

               2. Τα έργα και οι δραστηριότητες που βρίσκονται σε εξέλιξη κατά τον χρόνο της καταγγελίας της παρούσας συμφωνίας συνεχίζονται σύμφωνα με τους όρους που καθορίζονται στην παρούσα συμφωνία έως ότου ολοκληρωθούν.

               3. Τα μέρη διευθετούν, κοινή συναινέσει, οιεσδήποτε άλλες συνέπειες της καταγγελίας.

               Άρθρο 6

               Επίλυση διαφορών

               Η διαδικασία επίλυσης διαφορών που προβλέπεται στο άρθρο 97 της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, εφαρμόζεται σε όλες τις διαφορές που σχετίζονται με την εφαρμογή ή την ερμηνεία της παρούσας συμφωνίας.

               Η παρούσα συμφωνία συντάσσεται σε δύο αντίτυπα, στην αγγλική, αραβική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική γλώσσα· όλα τα κείμενα είναι εξίσου αυθεντικά.


Avis juridique important

|

52004PC0682

Πρόταση απόφασης του Συμβουλίου για την τροποποίηση του άρθρου 3 της απόφασης 98/198/EΚ με την οποίαν επιτρέπεται στο Ηνωμένο Βασίλειο να παρατείνει την εφαρμογή μέτρου κατά παρέκκλιση από τα άρθρα 6 και 17 της έκτης οδηγίας (77/388/EΟΚ) περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών  /* COM/2004/0682 τελικό */

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση του άρθρου 3 της απόφασης 98/198/EΚ με την οποίαν επιτρέπεται στο Ηνωμένο Βασίλειο να παρατείνει την εφαρμογή μέτρου κατά παρέκκλιση από τα άρθρα 6 και 17 της έκτης οδηγίας (77/388/EΟΚ) περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗ1 Βάσει του άρθρου 27 της Έκτης Οδηγίας του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση, [1] το Συμβούλιο, αποφασίζοντας ομόφωνα μετά από πρόταση της Επιτροπής, δύναται να επιτρέπει σε κάθε κράτος μέλος τη λήψη ειδικών μέτρων παρέκκλισης από την εν λόγω οδηγία, με σκοπό την απλοποίηση της διαδικασίας είσπραξης του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.[1]  ΕΕ L 145, 13.6.1977, σ. 1. Όπως τροποποιήθηκε τελευταία με την οδηγία 2004/15/ΕΚ (ΕΕ L 52, 21.2.2004, σ.61).2 Κατά κανόνα, τα μέτρα αυτά επιτρέπονται σε προσωρινή βάση, ούτως ώστε να μπορεί να εκτιμηθεί μετά από λίγα χρόνια κατά πόσον τα ειδικά μέτρα είναι κατάλληλα και αποτελεσματικά.3 Με την απόφαση 95/252/ΕΚ της 29ης Ιουνίου 1995 [2], που ελήφθη από το Συμβούλιο βάσει του άρθρου 27 της Έκτης Οδηγίας, επετράπη στο Ηνωμένο Βασίλειο να εφαρμόσει μέτρα κατά παρέκκλιση από τα άρθρα 6 και 17 της Οδηγίας.[2]  ΕΕ L 159, 11.7.1995, σ. 19.4 Τα μέτρα που εγκρίθηκαν δυνάμει της απόφασης 95/252/ΕΚ και, εν συνεχεία, δυνάμει της απόφασης 98/198/ΕΚ [3] επιτρέπουν στο Ηνωμένο Βασίλειο, πρώτον, να περιορίζει το δικαίωμα προς έκπτωση του ενοικιαστή ή του μισθωτή χρηματοδοτικής μίσθωσης στο 50% του φόρου προστιθεμένης αξίας που επιβάλλεται στις δαπάνες ενοικίασης ή χρηματοδοτικής μίσθωσης ενός επιβατικού αυτοκινήτου που διαθέτει η επιχείρηση, όταν το εν λόγω αυτοκίνητο χρησιμοποιείται για ιδιωτικούς σκοπούς και, δεύτερον, να μην εξομοιώνει προς παροχές υπηρεσιών εξ επαχθούς αιτίας τη χρησιμοποίηση, από υποκείμενο στο φόρο, για ιδιωτικούς σκοπούς, αυτοκινήτου που διαθέτει η επιχείρηση στο πλαίσιο ενοικίασης ή χρηματοδοτικής μίσθωσης. Η εν λόγω παρέκκλιση απαλλάσσει τον ενοικιαστή/μισθωτή χρηματοδοτικής μίσθωσης από την υποχρέωση καταχώρισης των χιλιομέτρων που διανύθηκαν για ιδιωτικούς σκοπούς με αυτοκίνητα που διαθέτει η επιχείρηση καθώς και από την υποχρέωση δήλωσης, για κάθε όχημα, του φόρου που οφείλεται επί των χιλιομέτρων που διανύθηκαν. Πρόκειται, συνεπώς, για απλοποίηση. Η παρέκκλιση ανανεώθηκε ορισμένες φορές, αλλά αναμένεται να λήξει στις 31 Δεκεμβρίου 2004.[3]  EΕ L 76, 9.3.1998, σ. 37.5 Με επιστολή που ελήφθη από τη Γενική Γραμματεία στις 14 Ιουνίου2004, το Ηνωμένο Βασίλειο ζήτησε άδεια παράτασης της εφαρμογής των μέτρων αυτών για τρία επιπλέον έτη. Η Επιτροπή συμφωνεί με το χρονοδιάγραμμα αυτό, δεδομένου ότι θα μπορέσει να επανεξετάσει την παρέκκλιση υπό το φως των μελλοντικών συζητήσεων σχετικά με προτάσεις της για τον καθορισμό κατηγοριών όσον αφορά τους περιορισμούς στο δικαίωμα έκπτωσης.6 Η παρέκκλιση ανανεώθηκε την τελευταία φορά για ένα έτος μέχρι την 31η Δεκεμβρίου 2004, δυνάμει της απόφασης 2003/909/ΕΚ [4] του Συμβουλίου, εν αναμονή της αξιολόγησης των επιπτώσεων της απόφασης του Ευρωπαϊκού Δικαστηρίου στην υπόθεση αριθ. C-17/01. Η απόφαση, που εκδόθηκε στις 29 Απριλίου 2004, επιβεβαίωσε την ισχύ της αντίστοιχης γερμανικής παρέκκλισης, που εγκρίθηκε με την απόφαση 2000/186/ΕΚ του Συμβουλίου. Με βάση την απόφαση, οι νομικές και πραγματικές συνθήκες, οι οποίες δικαιολογούσαν την αρχική εφαρμογή των εν λόγω ειδικών μέτρων, δεν έχουν αλλάξει και εξακολουθούν να ισχύουν.[4]  ΕΕ L 342, 22.12.2003, σ. 49.7 Σύμφωνα με το άρθρο 27 παράγραφος 2 της Έκτης Οδηγίας, η Επιτροπή διαβίβασε την αίτηση του Ηνωμένου Βασιλείου στα άλλα κράτη μέλη στις 7 Ιουλίου 2004.Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση του άρθρου 3 της απόφασης 98/198/EΚ με την οποίαν επιτρέπεται στο Ηνωμένο Βασίλειο να παρατείνει την εφαρμογή μέτρου κατά παρέκκλιση από τα άρθρα 6 και 17 της έκτης οδηγίας (77/388/EΟΚ) περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιώνΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,´Εχοντας υπόψη:τη συνθήκη για την ίδρυση της Ευρωπαϊκής Κοινότητας,την έκτη οδηγία του Συμβουλίου (77/388/EΟΚ) της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση, [5] και ιδίως το άρθρο 27 παράγραφος 1,[5]  ΕΕ L 145, 13.6.1977, σ.1. Όπως τροποποιήθηκε για τελευταία φορά με την οδηγία 2004/15/EΚ (ΕΕ L 52, 21.2.2004, σ.61).την πρόταση της Επιτροπής [6],[6]  ΕΕ C [...] [...], σ.[...]τις αποφάσεις 95/252/EΚ [7], 98/198/EΚ [8], 1999/79/EΚ [9], 2000/747/EΚ [10] και 2003/909/EΚ [11], του Συμβουλίου,[7]  ΕΕ L 159, 11.7.1995, σ.19.[8]  ΕΕ L 76, 13.3.1998, σ.31.[9]  ΕΕ L 27, 2.2.1999, σ.22.[10]  ΕΕ L 302, 1.12.2000, σ.63.[11]  ΕΕ L 342, 30.12.2003, σ.49.Εκτιμώντας τα ακόλουθα:(1) Σύμφωνα με το άρθρο 27 παράγραφος 1 της οδηγίας 77/388/EΟΚ, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε οποιοδήποτε κράτος μέλος να λαμβάνει ή να παρατείνει ειδικά μέτρα κατά παρέκκλιση από την εν λόγω οδηγία, προκειμένου να απλουστευθεί η διαδικασία είσπραξης του φόρου ή να αποτρέπονται ορισμένες περιπτώσεις φοροδιαφυγής ή φοροαποφυγής.(2) Με επιστολή που πρωτοκολλήθηκε στη Γενική Γραμματεία της Επιτροπής στις 14 Ιουνίου 2004, και στη συνέχεια κυκλοφόρησε σε όλα τα κράτη μέλη στις 7 Ιουλίου 2004, η κυβέρνηση του Ηνωμένου Βασιλείου ζήτησε την παράταση της παρέκκλισης που της είχε προηγουμένως χορηγηθεί με τις αποφάσεις 95/252/EΚ και 98/198/EΚ του Συμβουλίου.(3) Η ισχύουσα παρέκκλιση επιτρέπει στο Ηνωμένο Βασίλειο να περιορίζει το δικαίωμα προς έκπτωση του ενοικιαστή ή του μισθωτή χρηματοδοτικής μίσθωσης στο 50% του φόρου προστιθεμένης αξίας που επιβάλλεται στις δαπάνες ενοικίασης ή χρηματοδοτικής μίσθωσης ενός επιβατικού αυτοκινήτου που διαθέτει η επιχείρηση, όταν το εν λόγω αυτοκίνητο χρησιμοποιείται και για ιδιωτικούς σκοπούς. Επιτρέπει επίσης στο Ηνωμένο Βασίλειο να μην εξομοιώνει προς παροχές υπηρεσιών εξ επαχθούς αιτίας τη χρησιμοποίηση, από υποκείμενο στον φόρο, για ιδιωτικούς σκοπούς, αυτοκινήτου που διαθέτει η επιχείρηση στο πλαίσιο ενοικίασης ή χρηματοδοτικής μίσθωσης. Η εν λόγω παρέκκλιση απαλλάσσει τον ενοικιαστή/μισθωτή χρηματοδοτικής μίσθωσης από την υποχρέωση καταχώρισης των χιλιομέτρων που διανύθηκαν για ιδιωτικούς σκοπούς με αυτοκίνητα που διαθέτει η επιχείρηση καθώς και από την υποχρέωση δήλωσης, για κάθε όχημα, του φόρου που οφείλεται επί των χιλιομέτρων που διανύθηκαν για ιδιωτικούς σκοπούς. Για το λόγο αυτό, συνιστά μέτρο απλοποίησης αλλά και περιορίζει συγχρόνως τις δυνατότητες κατάχρησης μέσω της τήρησης ανακριβών λογιστικών στοιχείων.(4) Δεν έχουν, επομένως, αλλάξει οι νομικές και πραγματικές συνθήκες οι οποίες δικαιολογούσαν τη χορήγηση της άδειας για την εφαρμογή της αρχικής παρέκκλισης και οι οποίες, συνεπώς, εξακολουθούν να ισχύουν.(5) Βάσει των προτάσεων της Επιτροπής για τροποποίηση της οδηγίας 77/388/EΟΚ, όσον αφορά περιορισμούς του δικαιώματος προς έκπτωση του ΦΠΑ, κρίνεται σκόπιμο να παραταθεί η περίοδος της άδειας έως ότου αρχίσει να ισχύει η τροποποιηθείσα οδηγία. Ωστόσο, η εν λόγω άδεια θα λήξει το αργότερο στις 31 Δεκεμβρίου 2007, στην περίπτωση που η οδηγία δεν έχει αρχίσει να ισχύει μέχρι την ημερομηνία αυτή, ώστε να εκτιμηθεί τότε η αναγκαιότητα για παρέκκλιση υπό το φως περαιτέρω συζητήσεων σχετικά με την εν λόγω οδηγία στο πλαίσιο του Συμβουλίου.(6) Η παράταση δεν θα έχει επιπτώσεις στους ιδίους πόρους των Ευρωπαϊκών Κοινοτήτων από τον φόρο προστιθεμένης αξίας.ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Το άρθρο 3 της απόφασης 98/198/EΚ αντικαθίσταται από το ακόλουθο κείμενο:"Άρθρο 3Η παρούσα άδεια λήγει κατά την ημερομηνία έναρξης ισχύος των κοινοτικών κανόνων για τον καθορισμό των δαπανών σε σχέση με τα οδικά οχήματα με κινητήρα, οι οποίες δεν παρέχουν δικαίωμα προς πλήρη έκπτωση του φόρου προστιθεμένης αξίας, και το αργότερο την 31η Δεκεμβρίου 2007."Άρθρο 2Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.Βρυξέλλες,Για το ΣυμβούλιοΟ Πρόεδρος


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.8.2017
            COM(2017) 455 final
            2017/0210(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τον καθορισμό της θέσης που θα ληφθεί εκ μέρους της Ευρωπαϊκής Ένωσης όσον αφορά τις προτάσεις διαφόρων μερών της σύμβασης περί της διατηρήσεως των αποδημητικών ειδών που ανήκουν στην άγρια πανίδα για την τροποποίηση των προσαρτημάτων της σύμβασης εν όψει της δωδέκατης συνεδρίασης της διάσκεψης των μερών

               ΑΙΤΙΟΛΟΓΙΚΗ ΕΚΘΕΣΗ

               1.Αντικειμενο της προτασης

               Η παρούσα πρόταση αφορά την απόφαση για τον καθορισμό της θέσης που θα ληφθεί εξ ονόματος της Ένωσης στη διάσκεψη των μερών της σύμβασης περί της διατηρήσεως των αποδημητικών ειδών που ανήκουν στην άγρια πανίδα, σε σχέση με την προβλεπόμενη έκδοση απόφασης σχετικά με τροποποιήσεις των προσαρτημάτων της σύμβασης.

               2.Πλαισιο της προτασης

               2.1.Σύμβαση περί της διατηρήσεως των αποδημητικών ειδών που ανήκουν στην άγρια πανίδα

               Η σύμβαση περί διατηρήσεως των αποδημητικών ειδών που ανήκουν στην άγρια πανίδα («η συμφωνία») αποσκοπεί στη διατήρηση των χερσαίων και θαλάσσιων αποδημητικών ειδών πτηνών, σε ολόκληρη την περιοχή κατανομής τους. Πρόκειται για διακυβερνητική συνθήκη, η οποία έχει συναφθεί υπό την αιγίδα του προγράμματος των Ηνωμένων Εθνών για το περιβάλλον και αφορά τη διατήρηση της άγριας ζωής και των οικοτόπων (ενδιαιτημάτων) σε παγκόσμια κλίμακα. Η συμφωνία άρχισε να ισχύει την 1η Νοεμβρίου 1983. Επί του παρόντος, στη συμφωνία συμμετέχουν 124 συμβαλλόμενα μέρη. Η Ευρωπαϊκή Ένωση αποτελεί συμβαλλόμενο μέρος της συμφωνίας από την 1η Νοεμβρίου 1983
                  1
               . Όλα τα κράτη μέλη της ΕΕ είναι μέρη της συμφωνίας.

               2.2.Η διάσκεψη των μερών

               Η διάσκεψη των μερών είναι το κύριο όργανο λήψης αποφάσεων της συμφωνίας. Τα καθήκοντά της απαριθμούνται στο άρθρο VII της συμφωνίας και περιλαμβάνουν, μεταξύ άλλων, αρμοδιότητες για την αξιολόγηση της κατάστασης διατήρησης των αποδημητικών ειδών και, ακολούθως, την τροποποίηση των προσαρτημάτων της συμφωνίας. Η διάσκεψη συνέρχεται κάθε τρία χρόνια. Οι αποφάσεις των συνεδριάσεων της διάσκεψης των μερών απαιτούν πλειοψηφία δύο τρίτων των συμβαλλόμενων μερών που είναι παρόντα και ψηφίζουν, εκτός εάν προβλέπεται διαφορετικά από την εν λόγω συμφωνία.

               Η εντολή για τη θέση της Ένωσης όσον αφορά τροποποιήσεις των προσαρτημάτων παρέχεται με απόφαση του Συμβουλίου, βάσει πρότασης της Επιτροπής. Οι κοινές θέσεις της ΕΕ σχετικά με άλλα σχέδια αποφάσεων και ψηφίσματα συμφωνούνται σε προηγούμενες συνεδριάσεις της αρμόδιας ομάδας εργασίας του Συμβουλίου ή σε επιτόπιες συντονιστικές συνεδριάσεις της ΕΕ.

               2.3.Η προβλεπόμενη πράξη της διάσκεψης των μερών

               Στις 23-28 Οκτωβρίου 2017, κατά τη δωδέκατη συνεδρίασή της στη Μανίλα των Φιλιππίνων, η διάσκεψη των συμβαλλόμενων μερών πρόκειται να εκδώσει απόφαση σχετικά με τροποποιήσεις των προσαρτημάτων της συμφωνίας («η προβλεπόμενη πράξη»).

               Σύμφωνα με το άρθρο ΧΙ της συμφωνίας, προτάσεις τροποποίησης επιτρέπεται να υποβάλλονται από οποιοδήποτε μέρος. Οι τροποποιήσεις των προσαρτημάτων αρχίζουν να ισχύουν για όλα τα μέρη, πλην εκείνων που εκφράζουν επιφύλαξη, ενενήντα ημέρες μετά τη συνεδρίαση της διάσκεψης των μερών κατά την οποία εγκρίνονται.

               Σκοπός της προβλεπόμενης πράξης είναι η τροποποίηση του προσαρτήματος Ι και του προσαρτήματος ΙΙ της συμφωνίας, όπως προβλέπεται στο άρθρο ΧΙ της συμφωνίας. Οι τροποποιήσεις εγκρίνονται με πλειοψηφία δύο τρίτων των συμβαλλόμενων μερών που είναι παρόντα και ψηφίζουν.

               Η προβλεπόμενη πράξη καθίσταται δεσμευτική για τα μέρη σύμφωνα με το άρθρο ΙΙΙ της συμφωνίας, το οποίο ορίζει ότι το προσάρτημα Ι απαριθμεί τα απειλούμενα αποδημητικά είδη και ότι τα συμβαλλόμενα μέρη που είναι κράτη της περιοχής κατανομής των οικείων ειδών προσπαθούν να λάβουν διάφορα μέτρα διατήρησης και απαγορεύουν τη σύλληψη ζώων που ανήκουν στα είδη αυτά.

               Το άρθρο IV της συμφωνίας ορίζει ότι το προσάρτημα II απαριθμεί τα αποδημητικά είδη των οποίων η κατάσταση διατήρησης είναι δυσμενής και για τη διατήρηση και διαχείριση των οποίων απαιτούνται διεθνείς συμφωνίες, καθώς και τα είδη των οποίων η κατάσταση διατήρησης θα ωφελούνταν σημαντικά από τη διεθνή συνεργασία που θα απέρρεε από μια διεθνή συμφωνία.  Εάν το δικαιολογούν οι περιστάσεις, ένα αποδημητικό είδος μπορεί να καταχωριστεί και στο προσάρτημα Ι και στο προσάρτημα ΙΙ.

               3.Θεση που πρεπει να ληφθει εξ ονοματος της Ενωσης

               Η δωδέκατη συνεδρίαση της διάσκεψης των μερών της συμφωνίας θα πραγματοποιηθεί στη Μανίλα (Φιλιππίνες) από τις 23 έως τις 28 Οκτωβρίου 2017. Για τη συνεδρίαση αυτή, η Ένωση πρότεινε να τροποποιηθεί το προσάρτημα II της συμφωνίας με την προσθήκη των ειδών πτηνών Lanius excubitor excubitor και Lanius minor.

               Άλλα μέρη της σύμβασης έχουν υποβάλει προτάσεις τροποποίησης των προσαρτημάτων Ι και ΙΙ για τα είδη Pan paniscus, Pan troglodytes, Equus africanus,  Equus ferus przewalskii, Lasiurus cinereus, Lasiurus borealis, Lasiurus blossevillii, Lasiurus ega, Panthera leo, Panthera pardus, Ursus arctos isabellinus, Pusa caspica, Gazella bennettii, Giraffa camelopardalis, Fregata andrewsi, Aquila nipalensis, Gyps bengalensis, Gyps indicus, Gyps tenuirostris, Sarcogyps calvus, Gyps africanus, Gyps coprotheres, Gyps rueppelli, Necrosyrtes monachus, Trigonoceps occipitalis, Torgos tracheliotos, Anous minutus worcesteri, Emberiza, sulphurata, Rhincodon typus, Squatina squatina, Rhinobatos rhinobatos, Carcharhinus obscurus, Prionace glauca και Rhynchobatus australiae.

               Η Ένωση θα πρέπει να υποστηρίξει όλες τις προτάσεις, επειδή είναι επιστημονικά τεκμηριωμένες και συνάδουν με τη δέσμευση της Ένωσης για διεθνή συνεργασία όσον αφορά την προστασία της βιοποικιλότητας. Αυτό θα πρέπει να περιλαμβάνει την εξέταση των τρόπων βέλτιστης χρήσης των διαθέσιμων επιστημονικών πληροφοριών, έτσι ώστε να μπορούν να ληφθούν υπόψη τόσο τα βιολογικά χαρακτηριστικά όσο και τα βιολογικά σημεία αναφοράς στην αλιεία.

               Είναι συνεπώς αναγκαίο το Συμβούλιο να λάβει απόφαση σχετικά με τον καθορισμό της θέσης που θα ληφθεί εξ ονόματος της Ένωσης κατά την δωδέκατη συνεδρίαση της διάσκεψης των μερών όσον αφορά τις προτάσεις τροποποίησης.

               Οι προτάσεις για τροποποίηση δεν απαιτούν αλλαγή της ισχύουσας ενωσιακής νομοθεσίας.

               4. Νομικη βαση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης μέσα που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης».
                  2

               4.1.2.Εφαρμογή στην προκειμένη περίπτωση

               Η διάσκεψη των μερών είναι όργανο που έχει συσταθεί με διεθνή συμφωνία, συγκεκριμένα τη σύμβαση περί της διατηρήσεως των αποδημητικών ειδών που ανήκουν στην άγρια πανίδα. Η δωδέκατη συνεδρίαση της διάσκεψης των μερών της σύμβασης θα πραγματοποιηθεί στη Μανίλα (Φιλιππίνες) από τις 23 έως τις 28 Οκτωβρίου 2017. Για τη συνεδρίαση αυτή, η Ένωση πρότεινε να τροποποιηθεί το προσάρτημα II της σύμβασης για την προσθήκη των ειδών πτηνών Lanius excubitor excubitor και Lanius minor.

               Η πράξη την οποία καλείται να θεσπίσει η διάσκεψη των μερών συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική δυνάμει του διεθνούς δικαίου σύμφωνα με το άρθρο ΙΙΙ της σύμβασης περί της διατηρήσεως των αποδημητικών ειδών που ανήκουν στην άγρια πανίδα. Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προβλεπόμενης πράξης αφορούν το περιβάλλον.

               Ως εκ τούτου, η ουσιαστική νομική βάση για την απόφαση είναι το άρθρο 192 παράγραφος 1.

               4.3.Συμπέρασμα

               Το άρθρο 192 παράγραφος 1 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2017/0210 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τον καθορισμό της θέσης που θα ληφθεί εκ μέρους της Ευρωπαϊκής Ένωσης όσον αφορά τις προτάσεις διαφόρων μερών της σύμβασης περί της διατηρήσεως των αποδημητικών ειδών που ανήκουν στην άγρια πανίδα για την τροποποίηση των προσαρτημάτων της σύμβασης εν όψει της δωδέκατης συνεδρίασης της διάσκεψης των μερών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η σύμβαση περί της διατηρήσεως των αποδημητικών ειδών που ανήκουν στην άγρια πανίδα («η συμφωνία») συνήφθη από την Ένωση με την απόφαση 82/461/ΕΟΚ του Συμβουλίου
                  3
               , της 24ης Ιουνίου 1982, και άρχισε να ισχύει την 1η Νοεμβρίου 1983·

               (2)Σύμφωνα με το άρθρο ΧΙ της συμφωνίας, η διάσκεψη των συμβαλλομένων μερών μπορεί να εκδώσει απόφαση για την τροποποίηση των προσαρτημάτων της συμφωνίας·

               (3)Η διάσκεψη των μερών, κατά τη δωδέκατη συνεδρίασή της στις 23-28 Οκτωβρίου 2017, πρόκειται να εκδώσει απόφαση για την τροποποίηση του προσαρτήματος Ι και του προσαρτήματος ΙΙ της συμφωνίας·

               (4)Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στη διάσκεψη των μερών, καθώς η απόφαση θα είναι δεσμευτική για την Ένωση·

               (5)Η Ένωση θα πρέπει να υποστηρίξει όλες τις προτάσεις επειδή είναι επιστημονικά τεκμηριωμένες και συνάδουν με τη δέσμευση της Ένωσης να προωθεί τη διεθνή συνεργασία για την προστασία της βιοποικιλότητας σύμφωνα με το άρθρο 5 της σύμβασης των Ηνωμένων Εθνών για τη βιολογική ποικιλομορφία, καθώς και με τις αποφάσεις που ελήφθησαν στη διάσκεψη των μερών βάσει της εν λόγω συμφωνίας, ιδίως με τον παγκόσμιο στόχο που συμφωνήθηκε στη δέκατη συνεδρίαση: «Έως το 2020, ο αφανισμός γνωστών απειλούμενων ειδών έχει αποτραπεί και η κατάσταση διατήρησής τους, ιδίως όσων παρουσιάζουν τη μεγαλύτερη μείωση, θα έχει βελτιωθεί και σταθεροποιηθεί», και δεν θα απαιτηθεί αλλαγή της ισχύουσας ενωσιακής νομοθεσίας·

               (6)Τα θηλαστικά Pan paniscus, Equus africanus, Equus ferus przewalski, Ursus arctos isabellinus και Pusa caspica δεν απαντούν στην ΕΕ. Ως εκ τούτου, η προσθήκη αυτών των ειδών στο προσάρτημα I της σύμβασης δεν απαιτεί τροποποίηση του δικαίου της Ένωσης·

               (7)Τα θηλαστικά Pan troglodytes, Equus africanus, Lasiurus cinereus, Lasiurus borealis, Lasiurus blossevillii, Lasiurus ega,  Panthera leo, Panthera pardus, Gazella bennettii και Giraffa camelopardalis δεν απαντούν στην ΕΕ. Ως εκ τούτου, η προσθήκη αυτών των ειδών στο προσάρτημα IΙ δεν απαιτεί τροποποίηση του δικαίου της Ένωσης·

               (8)Τα πτηνά Fregata andrewsi, Gyps bengalensis, Gyps indicus, Gyps tenuirostris, Sacrogyps calvus, Gyps coprotheres, Necrosyrtes monachus, Trigonoceps occipitalis, Anous minutus worcesteri και Emberiza sulphurata δεν απαντούν στην ΕΕ πλην των υπερπόντιων εδαφών που δεν εμπίπτουν στο πεδίο εφαρμογής της οδηγίας 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών. Ως εκ τούτου, η προσθήκη αυτών των ειδών στα προσαρτήματα I και ΙΙ της σύμβασης δεν απαιτεί τροποποίηση του δικαίου της Ένωσης·

               (9)Τα πτηνά Aquila nipalensis, Gyps africanus, Gyps rueppelli και Torgos tracheliotos καλύπτονται από την οδηγία 2009/147/EC του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών
                  4
               . Ως εκ τούτου, η προσθήκη αυτών των ειδών στο προσάρτημα I και το προσάρτημα ΙΙ της σύμβασης δεν απαιτεί τροποποίηση του δικαίου της Ένωσης·

               (10)Τα είδη ιχθύων Rhincodon typus, Squatina squatina, Rhinobatos rhinobatos, Carcharinus obscurus, Prionace glauca και Rhynchobatus australiae εμπίπτουν στο πλαίσιο της Κοινής Αλιευτικής Πολιτικής, η οποία παρέχει στην Ένωση τα κατάλληλα μέσα ώστε να συμβάλλει στη διαχείριση της προστασίας τους·

               (11)Επιπλέον, η αλιεία και η διατήρηση επί αλιευτικού σκάφους των ειδών Squatina squatina και Rhinobatos rhinobatos απαγορεύονται δυνάμει του κανονισμού 2017/127 του Συμβουλίου
                  5
               , και οι μεσογειακοί πληθυσμοί τους προστατεύονται αυστηρά (απαγόρευση διατήρησης επί σκάφους) από τη ΓΕΑΜ
                  6
               ·

               (12)Επιπλέον, το είδος Rhincodon typus έχει καταχωριστεί στο προσάρτημα II της σύμβασης για το διεθνές εμπόριο των ειδών της άγριας πανίδας και χλωρίδας που απειλούνται με εξαφάνιση (CITES) και στο παράρτημα Β του κανονισμού της ΕΕ σχετικά με το εμπόριο ειδών άγριας πανίδας και χλωρίδας
                  7
               , και ρυθμίζεται επί του παρόντος από την Επιτροπή Διαχείρισης της Αλιείας Τόνου του Ινδικού Ωκεανού (IOTC), την Επιτροπή Αλιείας Δυτικού και Κεντρικού Ειρηνικού (WCPFC) και την Παναμερικανική Επιτροπή Τροπικού Τόνου (IATTC)·

               (13)Η Ένωση θα πρέπει να προάγει τις προσπάθειες διερεύνησης των τρόπων βέλτιστης χρήσης όλων των διαθέσιμων και σχετικών επιστημονικών πληροφοριών, και βελτίωσης του πλαισίου συνεργασίας μεταξύ των σχετικών πολυμερών και περιφερειακών μέσων με συνοχή και συμπληρωματικότητα·

               (14)Σε αυτό το πνεύμα, υπογραμμίζει και τη σημασία των στόχων διακυβέρνησης των ωκεανών, σύμφωνα με την κοινή ανακοίνωση σχετικά με τη διεθνή διακυβέρνηση των ωκεανών
                  8
               ·

               (15)Στον βαθμό που η σύμβαση περί της διατηρήσεως των αποδημητικών ειδών που ανήκουν στην άγρια πανίδα εμπίπτει στην αρμοδιότητα τόσο της Ένωσης όσο και των κρατών μελών, η Επιτροπή και τα κράτη μέλη θα πρέπει να συνεργαστούν στενά για την έγκριση των τροποποιήσεων των προσαρτημάτων της σύμβασης, με σκοπό την ενιαία διεθνή εκπροσώπηση της Ένωσης.

               (16)Στη διάσκεψη των μερών, την Ένωση θα εκπροσωπήσει η Επιτροπή σύμφωνα με το άρθρο 17 παράγραφος 1 της ΣΕΕ. Τα κράτη μέλη πρέπει να υποστηρίξουν τη θέση της Ένωσης σύμφωνα με το άρθρο 4 παράγραφος 3 της ΣΕΕ.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στην δωδέκατη συνεδρίαση της διάσκεψης των μερών είναι η ακόλουθη:

               (1)να υποστηριχθεί η προσθήκη των ακόλουθων ειδών στο προσάρτημα I:

               (a)Pan paniscus

               (b)Equus africanus

               (c)Equus ferus przewalski

               (d)Ursus arctos isabellinus

               (e)Pusa caspica

               (f)Fregata andrewsi

               (g)Aquila nipalensis

               (h)Gyps bengalensis

               (i)Gyps indicus

               (j)Gyps tenuirostris

               (k)Sacrogyps calvus

               (l)Gyps africanus

               (m)Gyps coprotheres

               (n)Gyps rueppelli

               (o)Necrosyrtes monachus

               (p)Trigonoceps occipitalis

               (q)Torgos tracheliotos

               (r)Anous minutus worcesteri

               (s)Emberiza sulphurata

               (t)Rhincodon typus

               (u)Squatina squatina

               (v)Rhinobatos rhinobatos

               (2)να υποστηριχθεί η προσθήκη των ακόλουθων ειδών στο προσάρτημα ΙI:

               (a)Pan troglodytes

               (b)Equus africanus

               (c)Lasiurus cinereus

               (d)Lasiurus borealis

               (e)Lasiurus blossevillii

               (f)Lasiurus ega

               (g)Panthera leo

               (h)Panthera pardus

               (i)Gazella bennettii

               (j)Giraffa camelopardalis

               (k)Aquila nipalensis

               (l)Gyps bengalensis

               (m)Gyps indicus

               (n)Gyps tenuirostris

               (o)Sacrogyps calvus

               (p)Gyps africanus

               (q)Gyps coprotheres

               (r)Gyps rueppelli

               (s)Necrosyrtes monachus

               (t)Trigonoceps occipitalis

               (u)Torgos tracheliotos

               (v)Anous minutus worcesteri

               (w)Emberiza sulphurata

               (x)Lanius excubitor excubitor

               (y)Lanius minor

               (``)Rhincodon typus

               (aa)Squatina squatina

               (bb)Rhinobatos rhinobatos

               (cc)Carcharinus obscurus

               (dd)Prionace glauca

               (ee)Rhynchobatus australiae

               Άρθρο 2

               Η παρούσα απόφαση απευθύνεται στην Επιτροπή και στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  Απόφαση 82/461/EΟΚ του Συμβουλίου, της 24ης Ιουνίου 1982, για τη σύναψη σύμβασης περί της διατηρήσεως των αποδημητικών ειδών που ανήκουν στην άγρια πανίδα, ΕΕ L 210 της 24.6.1982, σ. 10.

                     (2)
                  Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64.

                     (3)
                  ΕΕ L 210της 19.7.1982, σ. 10.

                     (4)
                  ΕΕ L20 της 26.1.2010, σ. 7.

                     (5)
                  Κανονισμός (ΕΕ) 2017/127 του Συμβουλίου, της 20ής Ιανουαρίου 2017, σχετικά με τον καθορισμό, για το 2017, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και, για τα ενωσιακά αλιευτικά σκάφη, σε ορισμένα μη ενωσιακά ύδατα.

                     (6)
                  Σύσταση GFCM/36/2012/3 της Γενικής Επιτροπής Αλιείας για τη Μεσόγειο όσον αφορά τα μέτρα διαχείρισης της αλιείας για τη διατήρηση των καρχαριών και των σελαχιών στη ζώνη ΓΕΑΜ.

                     (7)
                  Κανονισμός (ΕΕ) αριθ. 1320/2014 της Επιτροπής, της 1ης Δεκεμβρίου 2014, για την τροποποίηση του κανονισμού (ΕΚ) αριθ. 338/97 του Συμβουλίου, για την προστασία των ειδών άγριας πανίδας και χλωρίδας με τον έλεγχο του εμπορίου τους, ΕΕ L 361 της 17.12.2014, σ. 1.

                     (8)
                  Κοινή ανακοίνωση: Θεματολόγιο για τη διεθνή διακυβέρνηση των ωκεανών για το μέλλον των ωκεανών μας (JOIN(2016) 49).


Πρόταση απόφασης του Συμβουλίου σχετικά με τις άδειες προσωρινής εξαγωγής, εκτός ποσοστώσεων, απορριμμάτων και θραυσμάτων χαλκού, που ζήτησαν ορισμένα κράτη μέλη